Na osnovu člana 8. Zakona o ministarskim, vladinim i drugim imenovanjima Federacije Bosne i Hercegovine ( “Službene novine Federacije Bosne i Hercegovine”, broj: 34/03 i 65/13), a u skladu sa odredbama Odluke o kriterijima za nominiranje/imenovanje direktora Zavoda zdravstvenog osiguranja Bosansko – podrinjskog kantona Goražde, („Službene novine BPK Goražde“ broj: 10/15 i 9/16), i u vezi sa članom 105. stav 2. Zakona o zdravstvenom osiguranju (“Službene novine Federacije Bosne i Hercegovine”, broj: 30/97, 7/02, 70/08, 48/11, 36/18 i 61/22), odredbama Zakona o kantonalnom zavodu zdravstvenog osiguranja ("Službene novine BPK Goražde", broj: 8/97, 8/99 i 5/16), odredbama Statuta Zavoda zdravstvenog osiguranja BPK Goražde, („Službene novine BPK Goražde, broj: 6/16), te Zaključkom Vlade BPK Goražde, broj: 03-04-1765/23 od 07.09.2023. godine, Ministarstvo za socijalnu politiku, zdravstvo, raseljena lica i izbjeglice Bosansko - podrinjskog kantona Goražde, objavljuje:

# JAVNI OGLAS

**za izbor i imenovanje Direktora Zavoda zdravstvenog osiguranja**

**Bosansko-podrinjskog kantona Goražde**

**1**. Oglašava se upražnjena pozicija:

* **Direktor Zavoda zdravstvenog osiguranja Bosansko-podrinjskog kantona Goražde.**

**2**. OPIS UPRAŽNJENE POZICIJE

Direktor:

* organizuje rad i poslovanje Kantonalnog zavoda zdravstvenog osiguranja (u daljem tekstu : Zavod), kao i provođenje dogovora, sporazuma i ugovora koje je Zavod zaključio ili im pristupio,
* zastupa i predstavlja Zavod prema trećim licima,
* odgovara za zakonitost rada Zavoda,
* stara se o blagovremenom obezbjeđenju finansijskih sredstava, njihovoj namjenskoj upotrebi i zakonitom, pravilnom i blagovremenom ostvarivanju prava osiguranih lica,
* daje naloge za pozajmice i izvršavanje Finansijskog plana Zavoda i drugih akata Upravnog odbora,
* rukovodi radom Stručne službe i donosi stručna uputstva i smjernice u cilju zakonitog, pravilnog i blagovremenog obavljanja poslova,
* stara se o pripremi svih akata i materijala čija je izrada u djelokrugu Zavoda,
* stara se o ostvarivanju javnosti rada i slično,
* rješava o pravima iz obaveznog zdravstvenog osiguranja u prvom stepenu,
* stara se o pripremi i organizovanju sjednica Upravnog odbora, te odbora i komisija Upravnog odbora Zavoda,
* predlaže Upravnom odboru mjere za efikasno i zakonito obavljanje djelatnosti Zavoda,
* sprovodi i organizuje izvršavanje odluka, zaključaka i drugih akata Upravnog odbora i njegovih odbora i komisija,
* odobrava, nabavku materijala i drugih sredstava potrebnih za rad Stručne službe, te odlučuje o investicionom i tekućem održavanju poslovnih prostorija i opreme i zaključuje ugovore u tom pravcu,
* utvrđuje organizaciju i sistematizaciju radnih mjesta Stručne službe i donosi Pravilnik o određivanju koeficijenata za utvrđivanje plata radnika Stručne službe Zavoda, zavisno od složenosti, odgovornosti i kvaliteta izvršenja poslova i zadataka i uvjeta rada svakog izvršioca, u okvirima utvrđenim Zakonom,
* donosi odluke o nabavci osnovnih sredstava potrebnih za rad Stručne službe Zavoda,
* odlučuje o naknadi za obavljanje poslova iz djelokruga Stručne službe i drugim međusobnim odnosima,

saglasno zakonskim propisima,

* postavlja radnike, razrješava ih dužnosti i odgovara za njihov stručni rad, te odlučuje o drugim pravima i odgovornostima radnika u skladu sa važećim propisima,
* izvršava plan raspodjele finansijskih sredstava,
* vrši druge poslove koji su Zakonom, podzakonskim aktima, Statutom i drugim općim aktima stavljeni u njegovu nadležnost.

**3**. MANDAT

Mandat Direktora traje četiri (4) godine, uz mogućnost ponovnog imenovanja.

**4**. OPĆI UVJETI

Kandidat za poziciju Direktora Zavoda dužan je ispunjavati slijedeće uvjete:

* da je državnjanin Bosne i Hercegovine ( uvjerenje o državljanstvu, ne starije od šest mjeseci)
* da je stariji od 18 godina ,
* da ima opću zdravstvenu sposobnost za obavljanje navedene pozicije,(ljekarski nalaz ovlaštene ustanove),
* da nije otpušten iz državne službe kao rezultat disciplinske mjere na bilo kom nivou u Bosni i Hercegovini u periodu od 3 godine prije dana objavljivanja upražnjene pozicije ( ovjerena izjava ),
* da se na njega ne odnosi član IX.1. Ustava Bosne i Hercegovine (ovjerena izjava),
* da nije osuđivan za krivično djelo, nespojivo sa dužnošću direktora Zavoda (uvjerenje ne starije od tri mjeseca – Općinski / Kantonalni sud),
* da mu nije izrečena zaštitna mjera vršenja poziva, djelatnosti i dužnosti u prekršajnom postupku, nespojivo sa dužnošću direktora Zavoda (uvjerenje ne starije od tri mjeseca – Općinski sud za prekršaje),

**5.** POSEBNI UVJETI

Pored uvjeta iz tačke 4. Oglasa, kandidat mora ispunjavati i slijedeće uvjete:

* da ima završen VII stepen ili visoku stručnu spremu bolonjskog procesa studiranja, fakultet društvenog ili zdravstvenog usmjerenja (ovjerena kopija diplome),
* da ima najmanje tri godine radnog iskustva na poslovima svog stručnog zvanja (uvjerenje o radnom iskustvu),
* da posjeduje stručno znanje iz djelatnosti Zavoda, te da je upućen u sadržaj i način njegovog rada (ovjerena izjava),
* da ima komunikacijske i organizacijske sposobnosti kao i sposobnosti za timski rad,
* da nema privatni finansijski interes u Zavodu (ovjerena izjava),
* da nije član upravnog, odnosno nadzornog odbora niti jedne ustanove odnosno drugog pravnog subjekta sa većinskim državnim kapitalom. (ovjerena izjava).

6. OSTALI UVJETI

# Pored uvjeta navedenih u tački 4. i 5. kandidat koji se kandiduje za direktora Zavoda dužan je dostaviti viziju-plan rada i razvoja Zavoda, kojim se predlaže funkcionisanje i finansiranje zdravstva za mandatni period. Napomena: Dokaz o ispunjavanju uslova iz tačke 4., alineja 3.(zdravstvena sposobnost) dužan je priložiti samo kandidat koji bude imenovan za direktora.

7.POTREBNA DOKUMENTA

Uz prijavu na Javni oglas, kandidati su dužni dostaviti dokaze o ispunjavanju općih i posebnih uvjeta (original ili ovjerenu fotokopiju) kao i Plan rada (viziju) Zavoda za mandatni period . U prijavi koja sadrži kraću biografiju, kandidati su dužni naznačiti adresu i kontakt telefon.

8. PODNOŠENJE PRIJAVE

Prijave sa traženom dokumentacijom, lično ili putem pošte, dostaviti na adresu:

**Ministarstvo za socijalnu politiku, zdravstvo, raseljena lica i izbjeglice Bosansko – podrinjskog kantona Goražde, 1. Slavne Višegradske brigade 2a, Goražde.**

**Sa naznakom: „Prijava na Javni oglas za izbor i imenovanje Direktora Zavoda zdravstvenog osiguranja Bosansko-podrinjskog kantona Goražde – NE OTVARAJ“.**

Javni oglas ostaje otvoren 14 /četrnaest/ dana od dana posljednjeg objavljivanja, a objaviće se u Službenim novinama FBiH, dnevnim novinama „Dnevni avaz“, na službenoj web.stranici Vlade BPK-a Goražde: [www.bpkg.gov.ba](http://www.bpkg.gov.ba) i Oglasnoj ploči BPK-a Goražde .

 Neblagovremene i nepotpune prijave neće se uzimati u razmatranje. Kandidati koji budu stavljeni na listu sa užim izborom bit će pozvani na intervju pred komisijom. Sve dodatne informacije možete dobiti na službenoj web.stranici Vlade BPK-a Goražde: [www.bpkg.gov.ba](http://www.bpkgo.ba/), Oglasnoj ploči BPK-a Goražde ili direktno na kontakt telefon: 038/243-084.

 **Ministarstvo za socijalnu politiku,zdravstvo,**

 **raseljena lica i izbjeglice BPK Goražde**